หุ้นดาวโจนส์ปิดพุ่ง 115.96 จุด
ดัชนีดาวโจนส์ตลาดหุ้นนิวยอร์กปิดพุ่งขึ้น115.96 จุดที่ 13900.13 จุด ขายรับ"เบอร์นันเก้"ปกป้อง QE สวนทางน้ำมัน ปิดลดลง 48 เซนต์
27 ก.พ. 2556

ดัชนีดาวโจนส์ตลาดหุ้นนิวยอร์กปิดพุ่งขึ้น115.96 จุดที่ 13900.13 จุด ขายรับ"เบอร์นันเก้"ปกป้อง QE สวนทางน้ำมัน ปิดลดลง 48 เซนต์ 
ดัชนีเฉลี่ยอุตสาหกรรมดาวโจนส์พุ่งขึ้น 115.96 จุด หรือ 0.8% ปิดที่ 13900.13 จุด ดัชนี S&amp;P 500 เพิ่มขึ้น 9.09 จุด หรือ 0.6% ปิดที่ 1496.94 จุด ดัชนี Nasdaq เพิ่มขึ้น 13.40 จุด หรือ 0.4% ปิดที่ 3129.65 จุด
ภาวะการซื้อขายในตลาดหุ้นนิวยอร์กเป็นไปอย่างคึกคัก หลังจากเบอร์นันเก้แถลงต่อคณะกรรมาธิการด้านการธนาคารของวุฒิสภาสหรัฐเมื่อคืนนี้ตามเวลาไทยว่า เฟดมีความตั้งใจที่จะเดินหน้ามาตรการ QE หรือโครงการซื้อพันธบัตร จนกว่าตัวเลขการจ้างงานจะฟื้นตัวดีขึ้น ซึ่งเขาไม่ได้ส่งสัญญาณว่าจะยุติการใช้มาตรการ QE ก่อนสิ้นปีนี้หรือไม่ นอกจากนี้ ตลาดยังขานรับถ้อยแถลงของเบอร์นันเก้ที่ระบุว่า "ยังไม่มีหลักฐานบ่งชี้วาเกิดภาวะฟองสบู่ในตลาดหุ้น"
ด้าน  สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนเมษายน ลดลง 48 เซนต์ ปิดที่ 92.63 ดอลลาร์ต่อบาร์เรล ต่ำที่สุดตั้งแต่สิ้นปี 2012 ส่วนเบรนท์ทะเลเหนือลอนดอน งวดส่งมอบเดือนเดียวกัน ลดลง 1.73 ดอลลาร์ ปิดที่ 112.71 ดอลลาร์ต่อบาร์เรล  ทั้งนี้ ราคาน้ำมันขยับลงท่ามกลางความไม่แน่นอนของผลเลือกตั้งที่ไร้ข้อสรุปในอิตาลี